P6_TA(2005)0205

Ευρωπαϊκή Υπηρεσία Εξωτερικής Δράσης

Ψήφισμα του Ευρωπαϊκού Κοινοβουλίου σχετικά με τις θεσμικές πτυχές της Ευρωπαϊκής Υπηρεσίας Εξωτερικής Δράσης

Το Ευρωπαϊκό Κοινοβούλιο,

- έχοντας υπόψη τη δήλωση αριθ. 24 της Διάσκεψης των Εκπροσώπων των Κυβερνήσεων των κρατών μελών σχετικά με το άρθρο III-296 της Συνθήκης για τη θέσπιση Συντάγματος της Ευρώπης, η οποία έχει προσαρτηθεί στην υπογραφείσα, στις 29 Οκτωβρίου 2004, τελική πράξη της προαναφερθείσας Διακυβερνητικής Διάσκεψης [1],

- έχοντας υπόψη τα συμπεράσματα του Ευρωπαϊκού Συμβουλίου της 16ης και 17ης Δεκεμβρίου 2004, ειδικότερα δε τα σημεία 71 έως 73,

- έχοντας υπόψη το ψήφισμά του της 12ης Ιανουαρίου 2005 σχετικά με τη Συνθήκη για τη θέσπιση Συντάγματος της Ευρώπης, και κυρίως την παράγραφο 3, στοιχείο δ) [2],

- έχοντας υπόψη την ακρόαση που διεξήγαγε η Επιτροπή Συνταγματικών Υποθέσεων στις 15 Μαρτίου 2005,

- έχοντας υπόψη την ερώτηση για προφορική απάντηση σχετικά με τις θεσμικές πτυχές της "Ευρωπαϊκής Υπηρεσίας Εξωτερικής Δράσης" που υποβλήθηκε στην Επιτροπή εξ ονόματος της Επιτροπής Θεσμικών Υποθέσεων (έγγραφο Ο-0054/05),

- έχοντας υπόψη την επεξηγηματική απάντηση που δόθηκε εξ ονόματος της Επιτροπής κατά τη συνεδρίαση της 11ης Μαΐου 2005 και τη συζήτηση που ακολούθησε,

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι οι λεπτομέρειες οργάνωσης της μελλοντικής Ευρωπαϊκής Υπηρεσίας Εξωτερικής Δράσης προσλαμβάνουν πρωταρχική σημασία, εάν θέλουμε να αποκτήσουν οι εξωτερικές σχέσεις της Ένωσης μεγαλύτερη συνοχή, ορατότητα και αποτελεσματικότητα,

Β. λαμβάνοντας υπόψη ότι κατά τη συνεδρίαση του Ευρωπαϊκού Συμβουλίου τον Ιούνιο 2005, ο Γενικός Γραμματέας του Συμβουλίου και Ύπατος Εκπρόσωπος για την Κοινή Εξωτερική Πολιτική και Πολιτική Ασφάλειας, αφενός, και η Επιτροπή, αφετέρου, θα παρουσιάσουν από κοινού έκθεση σχετικά με τις σημειωθείσες προόδους όσον αφορά την προετοιμασία της Ευρωπαϊκής Υπηρεσίας Εξωτερικής Δράσης,

Γ. λαμβάνοντας υπόψη ότι αποδεικνύεται αναγκαίο να συμφωνήσουν έγκαιρα τόσο το Ευρωπαϊκό Κοινοβούλιο όσο και η Επιτροπή σχετικά με ορισμένα βασικά θέματα που αφορούν τις λεπτομέρειες οργάνωσης της Ευρωπαϊκής Υπηρεσίας Εξωτερικής Δράσης,

1. υπενθυμίζει στην Επιτροπή ότι η λήψη απόφασης για τη δημιουργία της Ευρωπαϊκής Υπηρεσίας Εξωτερικής Δράσης δεν είναι δυνατή παρά μόνο με τη συναίνεση του Σώματος, και καλεί επιμόνως την Επιτροπή να ασκήσει όλο το θεσμικό της βάρος στο πλαίσιο των σχετικών προπαρασκευαστικών εργασιών προκειμένου να διατηρηθεί και να αναπτυχθεί το κοινοτικό πρότυπο στον τομέα των εξωτερικών σχέσεων·

2. εκφράζει την πεποίθηση ότι, προς τούτο, θα ήταν σκόπιμο, από οργανωτική, διοικητική και δημοσιονομική άποψη, να ενσωματωθεί η Ευρωπαϊκή Υπηρεσία Εξωτερικής Δράσης στις υπηρεσίες της Επιτροπής, έχοντας υπόψη ότι η διευθυντική εξουσία του Υπουργού Εξωτερικών Υποθέσεων, αφής στιγμής ασκεί επίσης και καθήκοντα αντιπροέδρου της Επιτροπής, εγγυάται —ως απορρέει από το Σύνταγμα— την υπαγωγή της Ευρωπαϊκής Υπηρεσίας στις αποφάσεις του Συμβουλίου σε θέματα "κλασσικής" εξωτερικής πολιτικής (ΚΕΠΠΑ και ΚΠΑΑ), καθώς και στις αποφάσεις του Σώματος των Επιτρόπων στον τομέα των εξωτερικών σχέσεων·

3. καλεί με σθένος την Επιτροπή να επιμείνει ώστε, σύμφωνα με το νόημα και το στόχο των συνταγματικών διατάξεων και το πνεύμα των διαβουλεύσεων της συνταγματικής συνέλευσης, να τηρηθούν οι ακόλουθες αρχές στις τελικές προτάσεις:

α) το προσωπικό της Ευρωπαϊκής Υπηρεσίας Εξωτερικής Δράσης θα πρέπει να αποτελείται, με ισορροπημένη και αρμόζουσα αναλογία, από υπαλλήλους της Επιτροπής, της Γραμματείας του Συμβουλίου και των εθνικών διπλωματικών υπηρεσιών·

β) οι λεπτομέρειες οργάνωσης της Ευρωπαϊκής Υπηρεσίας Εξωτερικής Δράσης θα πρέπει να εγγυώνται εναρμονισμένη δράση της Ένωσης στο πλαίσιο των εξωτερικών της σχέσεων· ειδικότερα, οι υπηρεσίες που είναι επιφορτισμένες με θέματα απτόμενα της ΚΕΠΠΑ, υπό την αυστηρή έννοια, και οι υπάλληλοι με ηγετικά καθήκοντα στους κόλπους των αντιπροσωπειών θα πρέπει να μετατεθούν στην Ευρωπαϊκή Υπηρεσία Εξωτερικής Δράσης·

γ) δεν είναι απαραίτητο να αφαιρεθεί από το σύνολο των γενικών διευθύνσεων της Επιτροπής κάθε αρμοδιότητα στον τομέα των εξωτερικών σχέσεων· η ενδιάμεση έκθεση προόδου που υποβάλλει το Ευρωπαϊκό Συμβούλιο θα πρέπει να συνιστά βάση συζήτησης για τις ενεχόμενες υπηρεσίες (ειδικότερα τις Γενικές Διευθύνσεις Εμπορίου, Ανάπτυξης και Διεύρυνσης, την Υπηρεσία Συνεργασίας Europe-Aid, την Υπηρεσία Ανθρωπιστικής Βοήθειας και τις υπηρεσίες της Γενικής Διεύθυνσης Οικονομικών και Νομισματικών Θεμάτων που ασχολούνται με το θέμα αυτό)·

δ) στις τρίτες χώρες, οι αντιπροσωπείες της Επιτροπής και τα γραφεία-σύνδεσμοι του Συμβουλίου θα πρέπει να συγχωνευθούν και να μετατραπούν σε "πρεσβείες της Ένωσης", υπό την ηγεσία υπαλλήλων της Ευρωπαϊκής Υπηρεσίας Εξωτερικής Δράσης, οι οποίοι θα τελούν υπό τις διαταγές και την εποπτεία του Υπουργού Εξωτερικών Υποθέσεων, αλλά θα υπάγονται, από διοικητική άποψη, στις υπηρεσίες της Επιτροπής, γεγονός που δεν αποκλείει να προέρχονται οι εμπειρογνώμονες των εν λόγω αντιπροσωπειών από άλλες γενικές διευθύνσεις της Επιτροπής ή του Κοινοβουλίου·

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] ΕΕ C 310 της 16.12.2004, σ. 420.

[2] Κείμενα που εγκρίθηκαν, P6_TA(2005)0004.

--------------------------------------------------